Aftreeoord bekom interdik teen stakers‘n Polisievoertuig voor Huis Herfsblaar in Pretoria. (Foto: Tania Heyns) Huis Herfsblaar, ’n aftreeoord in Queenswood in Pretoria, het ’n interdik van die arbeidshof bekom wat enige verdere stakings deur ontevrede werkers verbied. Werknemers van die oord staak sedert verlede week weens loongeskille en die EFF het selfs Dinsdag gedreig om na die aftreeoord op te ruk, indien die bestuur nie aan werkers se griewe gehoor gee nie. Die regsfirma Couzyn Hertzog & Horak Ing het gevolglik ’n dringende aansoek om ’n interdik namens die oord by die hof ingedien en dit is Dinsdag toegestaan. Hiervolgens word die stakings as ŉ onbeskermde staking beskou en word werknemers, of enigiemand anders wat namens die werkers optree, verbied om verdere onwettige stakings te onderneem. Dit sluit enige betogings op die aftreeoord se terrein in. Ontevrede werknemers word ook daarvan weerhou om ander werknemers te verhoed om hul pligte uit te voer. Die interdik geld tot 1 Desember, waarna die respondente redes moet verskaf oor waarom die interdik nie permanent behoort te geld nie. Werknemers het reeds op 19 Julie begin staak. Die EFF het vandeesweek olie op die vuur gegooi en bewerings van rassisme by die aftreeoord op sosiale media geopper. Lede van dié party het gedreig om (Woensdag) na Huis Herfsblaar op te ruk. Teen Woensdagmiddag was daar egter nog geen teken van EFF-lede naby die oord nie. Huis Herfsblaar in Pretoria. (Foto: Tania Heyns) Verskeie gemeenskapslede en polisievoertuie, waaronder ’n njala, het Woensdagoggend oorkant Huis Herfsblaar gereed gestaan om inwoners te beskerm, sou die EFF opdaag. Van die bejaardes leef glo die afgelope week in vrees en verskeie inwoners se familie het hulle reeds tydelik uit die oord verwyder. Die DA het Woensdagoggend die EFF se beplande optog veroordeel en gesê dit het “minder met rassisme en meer met politieke opportunisme te doen”. Cilliers Brink, die DA se skaduminister van samewerkende regering en tradisionele sake, sê in ’n verklaring die EFF is bereid om weerlose en bejaarde mense te teiken en te intimideer in die hoop om sy politieke agenda te bevorder. Brink het voorts daarop gewys dat die laaste keer dat die EFF ’n ouetehuis in Pretoria op dié manier geteiken het, die ouetehuis ontruim moes word terwyl sommige personeel hul werk kwyt is weens hul betrokkenheid by die EFF. Huis Dawitdtz in Pretoria het in 2018 deurgeloop, toe werknemers van dié tehuis ook gestaak het weens arbeidskwessies en die EFF toe ook betrokke geraak het. ’n Polisiebeampte het die gemeenskapslede daarvan verseker dat die polisie die nodige voorsorg getref het en dat geen betoger die geleentheid gegun sal word om moeilikheid te maak nie.